Kotleba, Marian, poslanec NR SR (2022-03-30):
Takže tí ďalší poslanci sa budú určite venovať tým, tomu gastroškandálu. Pán minister vnútra Mikulec, pre nás je silným motívom na to, aby sme hlasovali za vaše odvolanie na dnešnej schôdzi, vaše nezvládnutie azylovej, resp. utečeneckej krízy na Ukrajine, a to z veľmi silného pohľadu. Z pohľadu kontroly štátnej hranice, z pohľadu zaistenia bezpečnosti obyvateľov Slovenskej republiky pred ľuďmi, ktorí v rámci tejto krízy využili všeobecný zmätok a chaos a cez východnú štátnu hranicu Slovenskej republiky s Ukrajinou prišli na Slovensko. Pán Mikulec, dobre viete ako minister vnútra, že tieto problémy začali príchodom tisícok ľudí z iných krajín, najmä ľudí z Afriky, z rôznych regiónov Afriky, ktorí spolu so ženami a deťmi prichádzali z Ukrajiny. Boli to ľudia, o ktorých sa až do momentu, kým rôzni aktivisti, rôzni miestni obyvatelia a áno, aj náš poslanec Stanislav Mizík, nezverejnili veľmi jasné videá, kde zachytili, že v prvých hodinách a dňoch túto situáciu využívali najmä rôzni Afričania na to, aby sa dostali do Európy. A v týchto chvíľach, pán minister, postoj ministerstva vnútra a postoj polície, za ktorú ste politicky zodpovedný, bol nanajvýš alibistický. Tvrdenia o tom, že ide o študentov z Ukrajiny, boli tak smiešne, že po pár dňoch ste tomu nemohli veriť ani vy sami a aj ministerstvo vnútra od tejto rozprávky pre občanov upustilo. Žiaľ, medzi tým na Slovensko mnoho, mnoho najrôznejších exotov cez hranicu prišlo a svoje si s týmito ľuďmi, mnohokrát nebezpečnými, zažili ľudia z Humenného, z Michaloviec alebo z okolia Trebišova. Pri riešení konfliktov s týmito ľuďmi sa už veľmi jasne ukázalo, že o žiadnych študentov z Kyjeva nešlo, pretože mnohí z týchto ľudí nevedeli ani ceknúť, či už po ukrajinsky, po rusky alebo dokonca ani po anglicky. Pán minister Mikulec, keby ste v tých počiatočných chvíľach boli na štátnej hranici s Ukrajinou, tak by ste sa dozvedeli to, čo sme sa dozvedeli my. Mnohí skutočne dlhoroční policajti zaradení do služby hraničnej a cudzineckej polície sa so zdesením vyjadrili, že toľko podozrivých individuí, ktoré sa za tak krátku chvíľu dostali na Slovensko, sa cez štátnu hranicu na územie Slovenskej republiky nedostali za celú ich profesionálnu kariéru. Pán minister Mikulec, opätovne ste v otázke utečeneckej alebo azylovej krízy zlyhali vtedy, keď ste ako člen vlády do parlamentu predložili novelu azylového zákona, v ktorom ste uzákonili nárok azylantov, určitej skupiny azylantov, na dávku vo výške 400 eur mesačne, a to až na obdobie šiestich mesiacov. Obyvateľov Slovenskej republiky, pán minister Mikulec, a to zvlášť obyvateľov žijúcich na východnom Slovensku, ste tým postavili do veľmi, ale veľmi smutnej situácie. Cudzinci, ktorí pre Slovensko nikdy nič neurobili, cudzinci, ktorí na Slovensku nezaplatili ani jedno jediné euro daní a odvodov, budú na základe vašej novely od Slovenskej republiky dostávať mesačne viac peňazí ako mnohí slovenskí dôchodcovia, ktorí na rozdiel od týchto cudzincov celý svoj produktívny život poctivo pracovali a v prospech štátu platili dane aj odvody. V prospech cudzincov bude štát platiť viac peňazí ako v prospech dôchodcov, ktorí majú len tú smolu, že ich dôchodok na základe ich výplat v produktívnom veku nedosiahol, nedosiahol ani tú výšku 400 eur. Vy namiesto toho, pán minister, aby ste vo vláde tlačili na to, aby vláda išla cestou zvýšenia týchto dôchodkov, aby išla cestou valorizácie dôchodku do takej miery, aby sa to aspoň vyrovnalo tým cudzineckým dávkam, tak ste jednoducho natvrdo odsúhlasili, predložili a odsúhlasili tento azylový zákon. Rovnako, pán minister Mikulec, boli touto novelou azylového zákona veľmi surovým spôsobom znevýhodnení tí občania Slovenskej republiky a opätovne sa to týka najmä obyvateľov z východného Slovenska, ktorí v úplnej zúfalej snahe nájsť si akúkoľvek prácu a vidiac nedostatok pracovných príležitostí, museli zobrať aj prácu na čiastočný pracovný úväzok alebo ešte horšie na dohodu o vykonaní činnosti alebo o vykonaní nejakej práce. Títo ľudia, pán minister, vy si to ani neviete predstaviť, ale práve včera sme sa s mnohými takýmito ľuďmi stretli, títo ľudia nezarábajú mesačne ani 300 eur. Snažia sa, pracujú, ako vedia, hľadajú prácu, kde sa dá, napriek tomu nezarábajú ani 300 eur. A potom príde minister vnútra Mikulec, ktorý predloží vládny návrh novely zákona o azyle, a povie, že cudzinci, ktorí sem prídu bez jednej jedinej odrobenej hodiny, budú od štátu dostávať tých eur nie 300 ale 400. Znova, pán Mikulec, ste diskriminovali vlastných občanov, ktorým máte ako minister slúžiť a uprednostnili ste cudzincov, ktorí tu len hľadajú nejaké dočasné útočisko. Na druhej strane, pán Mikulec, musíme povedať, že riadenie tejto krízy zo strany ministerstva vnútra vyvoláva obrovské otázniky aj v mnohých priamo zúčastnených príslušníkoch či už Hasičského a záchranného zboru Slovenskej republiky, alebo priamo Policajného zboru. Sily a prostriedky, ale v tomto prípade najmä personálne sily Policajného zboru, sú totiž na hraniciach s Ukrajinou využívané maximálne neefektívne. Pán minister, hovorím o tom, o čom vy predsa musíte dobre vedieť, že na registráciu vozidiel používaných na dobročinnú činnosť na hraniciach, na dobročinnú činnosť v prospech tých utečencov sú využívaní, to je až neuveriteľné, sú využívaní príslušníci služby kriminálnej polície, ktorí sa zmenili na sekretárky s pečiatkami, a policajní dôstojníci s dlhými rokmi odslúženej praxe ako špičkoví kriminalisti, ako operatívci kriminálnej polície sedia na zadku a vypisujú tlačivá a dávajú pečiatky na povolenie na vstup jednotlivých vozidiel do prihraničného pásma. To je neuveriteľné, to je smiešne, to je prejav absolútneho amaterizmu, čo sa týka využívania personálnych zdrojov Policajného zboru. Pán minister, aj vďaka vašej vláde, ale aj vďaka tým predošlým vládam mám veľmi živý kontakt s príslušníkmi Policajného zboru a poviem vám, že to, ako vediete Policajný zbor, ako riadite činnosť polície, pretože ako minister za to jednoznačne zodpovedáte, policajti, dlhoroční policajti, absolútne nechápu a všetci alebo veľká väčšina z nich sa len pýtajú, kedy tento amaterizmus, táto vláda nešťastia pre Slovensko, ale aj pre samotnú políciu, kedy už konečne skončí, kedy skončíte aj vy osobne ako minister vnútra. Vysoko špecifickou kategóriou preukazujúcou vaše zlyhanie pri riadení a takom prežívaní tejto utečeneckej krízy je veľmi smutná záležitosť, pán minister, ohľadom selektívneho a absolútne diskriminačného prístupu príslušníkov Policajného zboru pri kontrole a uplatňovaní covidových opatrení v porovnaní medzi obyvateľmi Slovenskej republiky a cudzincami, ktorí v rámci súčasnej krízy na Slovensko prichádzajú. Veľmi si ešte živo mnohí pamätáme brutálny policajný zásah, ktorý sa odohral 5. novembra 2021 v predajni obchodného reťazca Lidl v Piešťanoch, kde polícia bez akéhokoľvek seriózneho dôvodu vážne fyzicky napadla a zbila nakupujúcich ľudí len preto, že si odmietli na svoju tvár dať rúško alebo respirátor. Zaujímavé je, pán minister, že kým proti občanom Slovenskej republiky dokázala polícia zasiahnuť až, povedal by som, brutálnym spôsobom, tak keď sa jedná o ľudí prichádzajúcich cez štátnu hranicu Slovenskej republiky z Ukrajiny na územie Slovenskej republiky, zrazu žiadne kontroly a žiadne policajné zásahy voči týmto ľuďom neexistujú. Či sa jedná o pohyb týchto ľudí na autobusových staniciach, na vlakových staniciach a nádražiach alebo priamo v prostriedkoch hromadnej dopravy, ako sú autobusy alebo vlaky, zrazu je ten prístup polície úplne iný. Stačí povedať po rusky alebo po ukrajinsky, že som z Ukrajiny a všetko je v najlepšom poriadku. Polícia od týchto ľudí nevyžaduje ani rúška, ani respirátory. Na druhej strane stále, stále sa občania Slovenskej republiky dožívajú situácií, kedy sú predvolávaní na okresné úrady, kedy sú predvolávaní na obvodné oddelenia Policajného zboru za účelom riešenia priestupkov, ktorých sa mali dopustiť len tým, že rovnako ako prichádzajúci ľudia zo štátnej hranice s Ukrajinou si niekde v nejakom interiéri, v nejakom obchode, na nejakej stanici nedali rúško alebo respirátor. Ja sa, pán minister, pýtam, ako je možné, že takýmto selektívnym a diskriminačným spôsobom polícia pod vaším politickým vedením pristupuje ku cudzincom, v prospech týchto cudzincov a v neprospech obyvateľov a občanov Slovenskej republiky. Ako je možné? Ako to je možné, pán minister, že pre jedných sú tie vaše nariadenia záväzné, ich dodržiavanie vyžadujete pokutami, správnymi konaniami a druhých sa absolútne vôbec, ale vôbec netýkajú. Pán minister Mikulec, vy ste ako minister vnútra organickou neoddeliteľnou súčasťou tejto vlády. Vlády, ktorá ani za dva roky nedokázala nájsť dostatok peňazí na to, aby riešila skutočne oprávnené požiadavky mnohých obyvateľov Slovenskej republiky, požiadavky, ktoré sa tu od vzniku Slovenskej republiky v roku 1993 neriešili. Možno sa teraz pýtate, prečo to chcem vytýkať práve vám. Pán minister Mikulec, žiadna vláda v histórii Slovenskej republiky od roku 1993 takým rekordným tempom nezadlžovala Slovensko a jeho obyvateľov, ako to robí práve vláda vaša. Medziročný nárast štátneho dlhu o viac ako šesť a pol miliardy eur zodpovedá nárastu štátneho dlhu za priemerné tri roky vládnutia predošlej vlády, zodpovedá nárastu štátneho dlhu za celé predošlé volebné obdobie, ob jedno obdobie ďalej, dokonca zodpovedá nárastu štátneho dlhu za jeden a pol volebného obdobia v dávnejšej histórii Slovenskej republiky. A, žiaľ, ani pri takomto enormnom zadlžovaní štátu a občanov ste nedokázali nájsť peniaze na to, aby v mnohých obciach, v ktorých žijú slušní ľudia, pracujúci ľudia, ľudia, ktorí rovnako platia dane a odvody ako všetci ostatní, bola konečne vybudovaná verejná kanalizácia, aby v mnohých týchto obciach bol konečne potiahnutý verejný vodovod a aby sa v mnohých týchto obciach konečne úroveň kvality života týchto občanov a obyvateľov dostala na úroveň, ktorá sa v 21. storočí akosi podvedome očakáva a od vlády vyžaduje. No a zrazu prišla táto kríza a vy ste, pán minister, spolu s vašimi kolegami vo vláde a s vládou ako s celkom našli desiatky miliónov eur na to, aby ste mohli pomáhať utekajúcim cudzincom. Na jednej strane je to veľmi pekné. Na strane druhej sa však pýtam, kde sú potreby a priority občanov Slovenskej republiky. Akým spôsobom sa k oprávneným požiadavkám občanov stavia vláda, ktorá už teraz po tejto chvíli nemôže hovoriť, že peniaze nemá, pretože ukázala, že tie peniaze vie nájsť. Čím budete ďalej, pán minister, vy aj vaši kolegovia z vlády argumentovať pri oprávnených otázkach obyvateľov Slovenskej republiky, prečo aj mne štát nepomôže, keď som tu celý život platil dane, prečo aj mne štát nepomôže, keď som tu celý život poctivo pracoval a platil odvody? Ako je možné, pán minister, že občanovi Slovenskej republiky za to, že so svojím vozidlom prejde pár kilometrov po diaľnici bez diaľničnej známky hrozia vysoké pokuty, ale Ukrajincom na drahých autách BMW, Mercedesoch, Land Roveroch, umožňujete po týchto diaľniciach jazdiť po diaľničných známok. Pán minister Mikulec, nakoniec si dovolím malú poznámku na margo toho gastrobiznisu, ktorý je akoby hlavným motívom na zvolanie tejto schôdze Národnej rady Slovenskej republiky, ktorej predmetom je vaše odvolávanie, teda vyslovenie nedôvery ministrovi vnútra. Pán minister, chcem sa vás možno tak ľudsky pýtať, či priame zadanie, lebo inak sa to nazvať nedá pre spriaznenú vláde veľmi blízku gastrofirmu za štyri a pol milióna eur, lebo v skutočnosti ide o dve zmluvy za dva a pol milióna a za dva a pol milióna, takže či takýto kšeft za štyri a pol milióna eur vás ako členov vlády a účastníkov tohto kšeftu vytiahne z biedy. Naozaj, pán minister, potrebujete v tejto ťažkej situácii, v ktorej sa nachádzajú, ale nielen ľudia utekajúci z Ukrajiny, ale státisíce občanov Slovenskej republiky, ktorí vďaka vašej nezodpovednej politike rozmýšľajú nad tým, z čoho si zaplatia účet za zvýšené ceny energií, z čoho si natankujú do auta pri každotýždenne rastúcich cenách benzínu a nafty alebo z čoho nakúpia obvyklé množstvo potravín. Tak či pri takomto rozpoložení týchto ľudí skutočne potrebujete takýmto trápnym a prehľadným spôsobom ukradnúť každé euro. Pán Mikulec, vidiac situáciu ľudí na východnom Slovensku, vidiac veľmi živo po mojich stretnutiach priamo v regióne, v mestách, obciach situáciu ľudí, ktorí celý život poctivo pracovali, podnikali aj v gastre. Či už je to v okrese Humenné, Michalovce, Trebišov, ale aj Svidník aj v tých ďalších okresoch, sa vás chcem spýtať, pán Mikulec, či by nebolo lepším riešením rozdeliť tú obrovskú zákazku za štyri a pol milióna medzi 10, 20 možno 30 malých gastroprevádzok, gastrofiriem priamo z východného Slovenska. Rozdeliť tých štyri a pol milióna eur, pán minister, medzi malých podnikateľov a živnostníkov. Presne medzi tých, ktorých ste o prácu, o podnikanie pripravili vy, vaša vláda vašimi nezmyselnými covid opatreniam, keď ste im zabránili podnikať, slušne pracovať a starať sa o svojich zákazníkov. Pán minister, naozaj si nemyslíte, že by bolo ľudsky na mieste a správne, ak by ste ten veľký kšeft rozdelili na niekoľko desiatok malých zákazok pre tých, ktorí nemôžu za to, že vláda im zničila podnikanie. Pre tých, ktorí nemôžu za to, že ste im zabránili prijímať zákazníkov, že ste ich donútili pýtať si od nich nezmyselné certifikáty, vyžadovať od nich v reštauráciách rúška a respirátory a pýtať si potvrdenie o očkovaní. Pán minister Mikulec, naozaj by nebolo skutočne lepšie rozdeliť tých štyri a pol milióna medzi podnikateľov a prevádzky, ktoré ste ničili a ruinovali pokutami za to, že keď chceli, aby prežili, museli obchádzať vaše nezmyselné opatrenia, vaše nezmyslené vyhlášky, vaše nezmyselné nariadenia proti zdravému rozumu? To naozaj, pán minister Mikulec, ste až tak vo vláde odkázaní na tento pochybný kšeft za štyri a pol milióna eur? Ale, pán Mikulec, viete to vy, vieme to my v Národnej rade a vedia to aj občania. Vy na tých štyri a pol milióna eur odkázaní nie ste. Vy ste však vo vláde chamtiví a nenažraní. Vy ste chamtiví a nenažraní, a preto nevidíte žiadny dôvod na to, aby ste sa s tými peniazmi rozdelili s tými, ktorí tie peniaze na rozdiel od vás naozaj potrebujú, a to sú tí maličkí podnikatelia, to sú tí živnostníci a v tomto prípade najmä na východnom Slovensku. Pán Mikulec, na záver vám na základe tohto všetkého môžem odkázať iba jedno. Hanbite sa ako pes a ak sa tak nechcete hanbiť, tak radšej rovno dnes z pozície ministra vnútra odíďte!